Ole Gunnar Solskjær og leikmenn Manchester United þurfa að finna annan dvalarstað í febrúarfríinu . AFP Ole Gunnar Solskjær og hans menn í enska knattspyrnuliðinu Manchester United fara ekki í æfingabúðir í Katar eða Dubai í febrúar eins og til stóð vegna óöruggs stjórnmálaástands við Persaflóann . Manchester United spilar ekki í sextán daga frá 1. til 17. febrúar og Solskjær ætlaði með liðið á þessar slóðir , eins og gert var fyrir ári þegar liðið dvaldi í Dubai í janúar . Þá var hluti liðsins sendur þangað til æfinga í landsleikjahléinu í nóvember . United hefur einnig æft af og til í Katar á undanförnum árum . „ Það þarf að hafa áhyggjur af fleiru en fótboltanum . Við ætluðum til Mið-Austurlanda en það verður ekkert af því . Við höldum okkur í Evrópu , “ sagði Solskjær á fréttamannafundi fyrir bikarleik liðsins gegn Wolves sem er á Old Trafford í kvöld .